**Kjære ungdom**

Gratulerer som nytilsett i den pedagogiske avdelinga ved X kommune. Framover skal du få mange spennande oppdrag der du får bruke både evnene dine og kompetansen din. Det første oppdraget vil krevje både kreativitet, kunnskap og innsats, men hugs at vi i kommuneleiinga har stor tru på deg.

I dei siste åra har forskinga vist at ungdomar les mindre på fritida. Vi veit at det å lese gir elevane både eit betre språk og ei betre forståing for andre. Når vi les, må vi konsentrere oss over ei lengre periode, og det gir hjernen ein nødvendig pause frå skjerm og skrolling. Sidan du sjølv er ungdom, vil vi bruke

spisskompetansen din om målgruppa til å lokke fleire ungdomar til å lese. Du og teamet ditt skal no lage ein leselystkampanje ved skulen din der de løftar fram nynorske ungdomsbøker som de trur vil fengje målgruppa. Målet med leselystkampanjen er gi dei andre elevane smakebitar på dei ulike bøkene og at dei skal få lyst til å lese.

**Kva forventar vi av deg og teamet ditt?**

* At de set dykk godt inn kva slags nynorsk litteratur de trur at ungdomar vil lese. Sjå [nynorskbok.no](https://nynorskbok.no/).
* At de prøver å finne fram til bøker som fengjer tenåringar.
* At de diskuterer korleis de vil nå dei andre ungdomane.

Her er nokre tips til kva leselystkampanjen dykkar kan innehalde:

* + Ei fysisk bokutstilling som er tilpassa ungdom. Kva bøker og tema trur de vil fengje? Om biblioteket ikkje har alle bøkene de vil stille ut, kan de skrive ut bokomslaga av bøkene. Sjå [nynorskbok.no](https://nynorskbok.no/). Tips: Lag magebelte til bøkene slik at dei som kjem på utstillinga, raskt kan setje seg inn i kva boka handlar om, og kvifor det er ei god bok. Mal på magebelte til bok finn du [her](https://nynorsksenteret.no/uploads/documents/Mal-til-bokmagebelte.docx).
	+ Pakk inn ulike ungdomsbøker som de trur vil fengje, og lag eit skilt der det står «Blind date med ei bok». Skriv ein liten smakebit frå boka på innpakkingspapiret, og gjer publikum nysgjerrig på kva slags bok som skjuler seg i pakken. Bestem korleis de vil formidle Blind-date-med-ei-bok-konseptet til dei andre ungdomane.
	+ Lag eigne booktoks, og lag ein strategi for korleis de vil nå ut til dei andre elevane med filmane. Les meir om booktoks her: <https://framtida.no/2022/06/29/norsk-bok-trendar-pa-tiktok>.
	+ Boktrailerar. Ved å bruke enkle og gratis redigeringsprogram som til dømes Cap Cut, kan de lage eigne boktrailerar på mobiltelefonen og presentere bøkene for dei andre elevane. Oppskrift på boktrailer finn du [her](https://www.youtube.com/watch?v=c1K5za9sGHA). Sjå eksempel på boktrailer [her](https://youtu.be/V08M2InaL7w) og [her](https://youtu.be/ADUfHukQFqg). Avgjer om de vil vise fram boktrailerane fysisk eller ved å publisere dei på nettet eller i sosiale medium.
	+ Arranger bokkafé der de inviterer dei andre elevane til å bli betre kjende med dei ulike bøkene de har valt dykk ut. Lag ei koseleg kaféramme rundt bokpresentasjonane, og søk etter inspirasjon til gjennomføringa på nettet. Kva må til for at dei andre elevane skal oppleve kafébesøket som kjekt og inspirerande?
	+ Lag eit rollespel eller ein podkast der de samtalar og framsnakkar bøkene de har valt dykk ut. Tips til korleis du lagar podkast, finn du [her](https://nynorsksenteret.no/ungdomsskule/tverrfagleg/lag-ein-podkast).

Hugs at gruppa di kan kombinere dei ulike framgangsmåtane og kome med eigne idear til korleis de vil utføre oppdraget.

**Lukke til med arbeidet som ventar! Kommuneleiinga har stor tru på at førstehandskjennskapen din til målgruppa gjer deg perfekt til oppdraget!**

Mvh,

oppvekstsjefen i X kommune